Grupp oli jälle koos ja Obaid lubas ette sõita ja oodata meid kohas, kus ära pöörama peame. Jäin Induse jõe suurel sillal pidama, et teha pilte kaldapeal asuvast kindlusest. Eemalt tulid jooksuga kaks kohalikku noormeest ja kutsusid mind tungivalt enda juurde teed jooma. Raske oli ära öelda, kuid pidin teistele järgi  sõitma. Järjekordne tühi rehv oli siis sedakorda minu rattal, õnneks täpselt seal, kuhu pidama jäime. Kokku sel päeval neli rehvivahetust, otsa tegi lahti Hannes, Peshawarist väljasõidul. See oli meile karistuseks Bardibasi eest, kuna ega teeviitasid pole ju mõtet jälgida. Tuiskasime ilmselgelt vales suunas mööda kiirteed. Õnneks tuli varsti koht, kus teemaksu kogutakse ja politsei kupatas meid tuldud teed tagasi. 8 km tühisõitu läks ikkagi kirja.